Dobriša Cesarić

**BUĐENJE ŠUME**

Grane se mirisno njišu,

I dišu

Njene zelene grudi.

Na nju se lijeva pun zlata

Sunčani katarakt,

I pjeva puno ptica

K'o puno srebrnih žica,

A žuna udara takt.

U travi se cvjetovi smiješe

A vjeverica sluša

Jutarnje glasne pjevače

I veselo, veselo pleše

I skače.

\*katarakt – slap

1. Pozorno pročitajte pjesmu. U bilježnicu napišite ime i prezime pjesnika i naslov pjesme.

U jednoj ili dvjema rečenicama napiši svoj **dojam** pjesme.

Prisjetite se što su motivi, a potom u pjesmi pronađite **motive** i zapišite ih u bilježnicu.

1. Kada ste napisali sve motive iz pjesme, oblikujte usmeno temu pjesme. Prisjetite se da je tema osnovna misao koja obuhvaća cijeli književni tekst na razini sadržaja.

Zapišite **temu** u bilježnicu.

1. S obzirom na izdvojene motive i temu pjesme, odredite kojoj **vrsti lirske pjesme** ova pjesma pripada. Promislite je li to ljubavna, domoljubna, pejzažna ili možda šaljiva pjesma.

Kada ste odredili vrstu pjesme, zapišite u bilježnicu.

1. Ove smo se godine bavili i **pjesničkim slikama**. Pjesničke su slike osobit način pjesničkoga izražavanja u kojem se pjesnik koristi različitim osjetilima kako bi čitateljima prenio svoj osjećaje, razmišljanja, dojmove.

Koje vrste pjesničkih slika postoje? Razmislite, ima ih ukupno pet.

Kad ste se prisjetili koje su vrste pjesničkih slika, pronađite ih u pjesmi jednu **vidnu** (vizualnu) i jednu **slušnu** (auditivnu) pjesničku sliku i zapišite ih u bilježnicu.

1. Pjesme su bogate **stilskim izražajnim sredstvima**. Ove smo godine učili personifikaciju, onomatopeju, usporedbu i epitete.

Pronađi u drugoj strofi **usporedbu** i prepiši je.

U trećoj strofi pronađi **personifikaciju** i prepiši je.

1. Koliko pjesma ima **strofa**? Izbroji i zapiši u bilježnicu.
2. Sjeti se što je **stih**. Izbroji stihove u strofama, zapiši koliko koja strofa ima stihova i kako nazivamo strofe prema broju stihova.
3. Kako nazivamo stihove prema duljini? Promotri stihove u drugoj strofi. Zapiši koje **vrste stihova** imamo u drugoj strofi.
4. Što misliš o kojem godišnjem dobu pjesnik pjeva? Iz čega to zaključuješ.
5. Nacrtaj **ilustraciju** pjesme.

Dobriša Cesarić: Buđenje šume

(- tvoj dojam pjesme - individualno)

Motivi: 1. strofa: grane, zelene grudi

 2. strofa: sunčani katarakt, ptice, srebrne žice, žuna, takt

 3. strofa: trava, cvjetovi, vjeverica, pjevači

Tema: Pjesnik dočarava buđenje šume svim osjetilima kroz prikaz stabala, ptica, vjeverica, cvjetova.

Vrsta lirske pjesme: lirska pejzažna pjesma

Pjesničke slike

 - vidna – Na nju se lijeva pun zlata

 Sunčani katarakat.

 - slušna – A vjeverica sluša

 Jutarnje glasne pjevače.

Stilska izražajna sredstva

 - personifikacija: u travi se cvjetovi smiješe

 - usporedba: I pjeva puno ptica

 K'o puno srebrnih žica

Pjesma ima tri strofe.

Prva strofa ima tri stiha, naziva se trostih ili tercet.

Druga strofa ima pet stihova, naziva se peterostih.

Treća strofa ima pet stihova, naziva se peterostih.

Stihovi u drugoj strofi:

- prvi stih – osmerac

- drugi stih – šesterac

- treći stih – sedmerac

- četvrti stih – osmerac

- peti stih - sedmerac

Pjesnik pjeva o proljeću što možemo vidjeti iz naslova i opisa šume i njenih stanovnika.

(Ilustracija)

LISTA ZA PROCJENU – D. Cesarić: Buđenje šume

|  |  |
| --- | --- |
| Popis za provjeru | Razina ostvarenosti |
| u potpunosti | djelomično | trebam doraditi |
| Napisala/napisao sam ime i prezime pisca i naslov pjesme. |  |  |  |
| Izdvojila/izdvojio sam sve motive u pjesmi. |  |  |  |
| Napisala/napisao sam temu pjesme. |  |  |  |
| Točno sam odredila/odredio vrstu lirske pjesme. |  |  |  |
| Pronašla/pronašao sam i prepisala/prepisao jednu vidnu i jednu slušnu pjesničku sliku. |  |  |  |
| Točno sam prepoznala/prepoznao i prepisala/prepisao personifikaciju. |  |  |  |
| Točno sam prepoznala/prepoznao i prepisala/prepisao usporedbu. |  |  |  |
| Navela/naveo sam broj strofa u pjesmi i točno ih imenovala/imenovao s obzirom na broj stihova. |  |  |  |
| Napisala/napisao sam o kojem godišnjem dobu pjesnik pjeva i obrazložila/obrazložio. |  |  |  |
| Nacrtala/nacrtao sam ilustraciju pjesme. |  |  |  |